CELEX: 32010D0581
Language: lt
Date: 2010-09-27 00:00:00
Title: 2010/581/ES: 2010 m. rugsėjo 27 d. Tarybos įgyvendinimo sprendimas, kuriuo leidžiama Lenkijos Respublikai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio

30.9.2010   
            
            
               LT
            
            
               Europos Sąjungos oficialusis leidinys
            
            
               L 256/24
            
         TARYBOS ĮGYVENDINIMO SPRENDIMAS
   2010 m. rugsėjo 27 d.
   kuriuo leidžiama Lenkijos Respublikai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio
   (2010/581/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 291 straipsnio 2 dalį,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Raštu, kurį Komisijos Generalinis sekretoriatas užregistravo 2009 m. lapkričio 16 d., Lenkija paprašė leisti taikyti specialią priemonę, kuria nukrypstama nuo Direktyvos 2006/112/EB nuostatų, reglamentuojančių teisę atskaityti pirkimo mokestį (toliau – speciali priemonė).
            
         
               (2)
            
            
               Pagal Direktyvos 2006/112/EB 395 straipsnio 2 dalies antrą pastraipą Komisija 2009 m. gruodžio 14 d. raštu pranešė kitoms valstybėms narėms apie Lenkijos prašymą. 2009 m. gruodžio 17 d. raštu Komisija pranešė Lenkijai, kad turi visą, jos nuomone, prašymui įvertinti būtiną informaciją.
            
         
               (3)
            
            
               Lenkija taiko PVM atskaitos apribojimą keleiviniams automobiliams. Tačiau kai kurie ne keleiviniai automobiliai dėl jų konstrukcijos taip pat tinka tiek privatiems poreikiams tenkinti, tiek naudoti verslo tikslais.
            
         
               (4)
            
            
               Šiuo metu, jei apmokestinamasis asmuo ketina privatiems poreikiams naudoti ne keleivinę transporto priemonę, kurią pirkdamas, įsigydamas Bendrijos viduje, importuodamas, nuomodamasis arba išperkamosios nuomos būdu įsigydamas atskaitė visą ar dalį pirkimo mokesčio, jis turi apskaičiuoti pardavimo mokestį už tokį panaudojimą. Tačiau apmokestinamajam asmeniui sunku tiksliai nustatyti, o mokesčių administratoriams – stebėti naudojimą privatiems poreikiams tenkinti.
            
         
               (5)
            
            
               Pridėtinės vertės mokesčio (toliau – PVM) surinkimo tvarkai supaprastinti bei užkirsti kelią mokesčių slėpimui ir vengimui Lenkija prašo leisti taikyti leidžiančią nukrypti nuostatą, kad teisė į PVM atskaitą ne keleivinių automobilių, kurie gali būti naudojami tiek verslo tikslais, tiek privatiems poreikiams tenkinti, atžvilgiu būtų apribota iki 60 % PVM, mokėtino juos perkant, įsigyjant Bendrijos viduje, importuojant, nuomojantis arba išperkamosios nuomos būdu įsigyjant taikant 6 000 PLN limitą, kuriuo siekiama užkirsti kelią pernelyg didelei PVM atskaitai prabangių automobilių, kurie veikiausiai daugiau naudotini privatiems poreikiams tenkinti, atžvilgiu. Apmokestinamasis asmuo nebeturėtų apskaičiuoti pardavimo mokestį už transporto priemonės naudojimą privatiems poreikiams tenkinti.
            
         
               (6)
            
            
               Speciali priemonė turėtų būti taikoma tik didžiausios leistinos 500 kg viršijančios keliamosios galios ir didžiausios leistinos 3,5 tonų masės automobiliams, išskyrus keleivinius. Leidžianti nukrypti nuostata neturėtų būti taikoma specialios paskirties transporto priemonėms, kaip antai pagalbos keliuose transporto priemonėms, katafalkams ir krautuvams, taip pat perpardavimui ar nuomai skirtoms transporto priemonėms.
            
         
               (7)
            
            
               Leidimas turėtų būti riboto galiojimo ir turėtų galioti iki 2013 m. gruodžio 31 d. Atsižvelgiant į iki tos dienos įgytą patirtį, gali būti atliktas vertinimas, ar galima toliau pagrįstai taikyti leidžiančią nukrypti nuostatą.
            
         
               (8)
            
            
               Leidžianti nukrypti nuostata neturi neigiamo poveikio Sąjungos nuosaviems ištekliams, kuriuos sudaro surenkamas pridėtinės vertės mokestis,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 168 straipsnio, Lenkijos Respublikai leidžiama iki 60 % apriboti teisę į PVM, mokėtino perkant, įsigyjant Bendrijos viduje, importuojant, nuomojantis arba išperkamosios nuomos būdu įsigyjant automobilius, išskyrus keleivinius, atskaitą ir nustatyti, kad į atskaitą įtraukiama PVM suma neturi viršyti 6 000 PLN.
   Šis apribojimas taikomas tik tiems automobiliams, išskyrus keleivinius, kurių didžiausia leistina keliamoji galia viršija 500 kg, o didžiausia leistina masė yra 3,5 tonos.
   2 straipsnis
   1 straipsnis netaikomas šių kategorijų transporto priemonėms:
   
               a)
            
            
               perpardavimui, nuomai ar išperkamajai nuomai įsigytoms transporto priemonėms;
            
         
               b)
            
            
               transporto priemonėms, kurios pagal mokestinių nuostatų nustatytus kriterijus gali būti laikomos transporto priemonėmis, skirtomis prekių gabenimui;
            
         
               c)
            
            
               specialios paskirties transporto priemonėms;
            
         
               d)
            
            
               ne mažiau kaip 10 asmenų (įskaičiuojant vairuotoją) vežti skirtoms transporto priemonėms.
            
         3 straipsnis
   Nukrypstant nuo Direktyvos 2006/112/EB 26 straipsnio 1 dalies a punkto, Lenkijos Respublikai leidžiama transporto priemonių, kurioms taikomas šio sprendimo 1 straipsnyje nurodytas apribojimas, naudojimo apmokestinamojo asmens arba jo darbuotojų privatiems poreikiams tenkinti arba, platesne prasme, ne verslo tikslais, nelaikyti paslaugų teikimu už atlygį.
   4 straipsnis
   Šis sprendimas įsigalioja pranešimo apie jį dieną.
   Jis galioja iki 2013 m. gruodžio 31 d.
   5 straipsnis
   Šis sprendimas skirtas Lenkijos Respublikai.
   
      Priimta Briuselyje 2010 m. rugsėjo 27 d.
      
         
            Tarybos vardu
         
         
            Pirmininkas
         
         K. PEETERS
      
   
   
      (1)  OL L 347, 2006 12 11, p. 1.